**Σύντομη περιγραφή του Προγράμματος Καλλιέργειας Δεξιοτήτων** (έως 200 λέξεις)

Ο σκοπός του εκπαιδευτικού προγράμματος «Τρώγω Κρητικά, Ζω Υγιεινά» είναι η γνωριμία των παιδιών με τα διαφορετικά είδη τροφής μέσα από την μαγειρική πρακτικής Κρήτης, αναδεικνύοντας παράλληλα την υψηλή διατροφική της αξία. Το πρόγραμμα απευθύνεται σε μαθητές της Α΄ Δημοτικού.

Συμμετέχοντας οι μαθητές/τριες σε αυτό το πρόγραμμα, θα έχουν την ευκαιρία να γνωρίσουν γεύσεις, μυρωδιές και εικόνες που αποτελούσαν κάποτε την καθημερινότητα της τροφής των προηγούμενων γενεών στην Κρήτη και σήμερα διατρέχουν τον κίνδυνο να εξαφανισθούν. Παράλληλα με την αναβίωση της παραδοσιακής τροφικής μνήμης, οι μαθητές θα εισαχθούν και στις έννοιες της υγιεινής διατροφής, η οποία αναδύεται μέσα από τις ρίζες της Κρητικής Διατροφής, που δεν είναι άλλες από την ωμοφαγία, τη χορτοφαγία, τη νηστεία, την απλότητα στην προετοιμασία της τροφής, καθώς και την αξιοποίηση της πλεονάζουσας τροφής. Με το πρόγραμμα “Τρώγω Κρητικά, Ζω Υγιεινά”, οι μαθητές/τριες εξοικειώνονται με την γαστρονομική κουλτούρα των παππούδων τους, αγγίζοντας ταυτόχρονα θέματα που άπτονται της προστασίας του περιβάλλοντος, της μείωσης της σπατάλης τροφίμων και της αειφορίας.

Παράλληλα , το πρόγραμμα αποσκοπεί και στην καλλιέργεια κοινωνικών δεξιοτήτων, εισάγοντας τους/τις μαθητές/τριες στις έννοιες της διαφορετικότητας, ως προς την καταγωγή και την ηλικία, και της αποδοχής αυτής, οδηγώντας σε ειρηνική συμβίωση με τον κοινωνικό περίγυρο.

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Το εκπαιδευτικό πρόγραμμα “Τρώγω Κρητικά, Ζω Υγιεινά” βασίζεται σε σύγχρονες παιδαγωγικές αρχές και μαθησιακές προσεγγίσεις όπως είναι η βιωματική, η διαγενεακή, η διαθεματική μάθηση και η συμμετοχική έρευνα. Η βιωματική μάθηση επιτυγχάνεται με τη συμμετοχή των μαθητών-τριών σε βιωματικές δραστηριότητες όπως είναι η δραματοποίηση, παιχνίδια ρόλων, κ.α. Η διαγενεακή μάθηση επιτυγχάνεται μέσα από την επαφή και αλληλεπίδραση των μαθητών/τριών με ανθρώπους που αξιοποίησαν τις δυνατότητες που προσέφερε ο τόπος τους για την εξασφάλιση της τροφής τους σε προηγούμενες δεκαετίες, αλλά και ο πολιτισμός που ανέπτυξαν γύρω από την διατροφή. Η διαθεματική μάθηση επιτυγχάνεται μέσα από την αξιοποίηση όλων των γνωστικών αντικειμένων και μαθημάτων του αναλυτικού προγράμματος. Ενδεικτικά: Στο μάθημα της Γλώσσας, οι μαθητές/τριες μπορούν να ασχοληθούν με την έρευνα και καταγραφή όλων των λέξεων που σχετίζονται με την Διατροφή από την αρχαιότητα ως σήμερα. Στα Μαθηματικά μπορούν να ασχοληθούν με θέματα μέτρησης αναλογιών των υλικών για την παρασκευή φαγητών. Στο μάθημα της Γεωγραφίας μπορούν να μελετήσουν τις γεωγραφικές διασυνδέσεις της διατροφής στην Κρήτη. Στο μάθημα των Εικαστικών μπορούν να ασχοληθούν με την κατασκευή πήλινων αγγείων που σχετίζονται με την παρασκευή, την προσφορά και την αποθήκευση της τροφής από την Μινωική Εποχή, κ.ο.κ.

Για την συμμετοχική έρευνα των μαθητών/τριών κάποια από τα επιμέρους θέματα μπορούν να αποτελέσουν πεδία έρευνας, όπως: α) Οι ρίζες της Κρητικής Διατροφής, β) οι πρώτες ύλες της Κρητικής Διατροφής από την αρχαιότητα έως σήμερα, γ) η επεξεργασία των πρώτων υλών – τεχνικές – εργαλεία, κ.α..

Το Πρόγραμμα συνάδει με τα Αναλυτικά Προγράμματα Σπουδών και συμβάλλει στον εμπλουτισμό και στην εξέλιξη των διδακτικών στόχων, ειδικότερα στην περιοχή των Εργαστηρίων Δεξιοτήτων μέσα από τη Βιωματική Μάθηση και την αναζήτηση σταθερών σημείων αναφοράς (πολιτιστική κληρονομιά, παραδοσιακές αξίες, τοπική κουλτούρα, κ.α.) σε έναν κόσμο που αλλάζει ραγδαία. Αυτή η αναζήτηση μπορεί να δώσει περιεχόμενο στη μάθηση και να έχει νόημα για τους/τις μαθητές/τριες. Έτσι, η εκπαιδευτική διαδικασία έχει τον προσανατολισμό εκείνο που θα μετατρέψει το σχολείο σε έναν χώρο χαράς και δημιουργίας και θα κάνει τους μαθητές να είναι ευτυχισμένοι στην πορεία της ζωή τους.

Βασικοί πυλώνες αυθεντικής και βιωματικής μάθησης είναι η πολιτιστική κληρονομιά και η διαγενεακή επικοινωνία με έμφαση στην αειφορία, οι οποίοι αποτελούν και τον πυρήνα του εκπαιδευτικού προγράμματος “Τρώγω Κρητικά, Ζω Υγιεινά”.

**Προσβασιμότητα**

Το Εργαστήριο Δεξιοτήτων “Τρώγω Κρητικά, Ζω Υγιεινά” έχει σχεδιαστεί με γνώμονα το σεβασμό στη διαφορετικότητα και την συμπερίληψη όλων των μαθητών/τριών στην εκπαιδευτική διαδικασία. Πληροί όλους τους κανόνες προσβασιμότητας στην αναπηρία και τους ισχύοντες κανόνες ασφαλείας και υγιεινής. Στο πρόγραμμα μπορούν να συμμετέχουν μαθητές με αναπηρία αφού έχει υπάρξει σχετική μέριμνα για την συμπερίληψη των μαθητών αυτών.

**Δυνατότητα επέκτασης**

Το εκπαιδευτικό πρόγραμμα “Τρώγω Κρητικά, Ζω Υγιεινά” περιλαμβάνει εκτυπώσιμο εκπαιδευτικό υλικό, το οποίο δύναται να χρησιμοποιηθεί και στις επόμενες τάξεις του Δημοτικού, στο πλαίσιο αντίστοιχων θεματικών, είτε στους μαθητές που ήδη υλοποίησαν το πρόγραμμα το προηγούμενο έτος με σκοπό την υπενθύμιση σημαντικής γνώσης και την εμβάθυνση αυτής γύρω από την τοπική διατροφική κληρονομιά της Κρήτης, της προστασίας του περιβάλλοντος και της μείωσης της σπατάλης τροφίμων, είτε σε μαθητές των επόμενων τάξεων επιδιώκοντας την καλλιέργεια αντίστοιχων στάσεων και δεξιοτήτων.

**Αξιολόγηση**

Για τις ανάγκες αξιολόγησης του συγκεκριμένου Εργαστηρίου Δεξιοτήτων έχουν δημιουργηθεί δύο ερωτηματολόγια. Το πρώτο απευθύνεται στους Εκπαιδευτικούς που καλούνται να υλοποιήσουν το εργαστήριο εντός της σχολικής τάξης και το δεύτερο απευθύνεται στους γονείς των μαθητών/τριών που συμμετέχουν στην υλοποίηση του.